ร้านนี้อยู่ถนนนางงาม เป็นร้านเล็ก ๆ ห้องเดียว ปิดประมาณ 2 ทุ่ม ถ้าไปรถยนต์อาจจอดยากหน่อยเพราะซอยแคบ แต่มอไซค์สบายมาก ที่ร้านมีโต๊ะไม่เกิน 10 โต๊ะ พอรองรับลูกค้าได้ระดับหนึ่ง เมนูไม่เยอะมาก ส่วนใหญ่เป็นอาหารอีสานทั่วไป พวกส้มตำ ลาบ น้ำตก ยำ จิ้มจุ่ม ต้มแซ่บขาไก่ เลยสั่งตำปูปลาร้า ยำหอยแครง จิ้มจุ่มชุดรวมมิตร และไก่ย่าง ร้านนี้ไม่มีเนื้อหมูนะคะ

จิ้มจุ่มชุดใหญ่ที่สั่ง ราคา 299 บาท มีผัก เห็ด วุ้นเส้น ไข่ไก่ เนื้อไก่ เนื้อวัว ปลาหมึก กุ้ง หอย เทียบปริมาณก็พอสมราคา น้ำจิ้มเป็นน้ำจิ้มข้าวคั่วออกรสหวาน แต่น้ำจิ้มไก่ย่างเอามากินกับจิ้มจุ่มเราว่าเข้ากันมากกว่า

ไก่ย่าง รสชาติมาตรฐาน ไม่ถึงกับหนังกรอบ เนื้อนุ่ม ชิ้นไม่ใหญ่มาก น้ำจิ้มอร่อย

ส้มตำปู-ปลาร้า ใส่ครกเล็ก ๆ เสิร์ฟมาแบบสวย ๆ พริกมากมาย แซ่บดี รสออกทางเผ็ดเค็ม พอหายอยากอยู่

ยำหอยแครง จานนี้มาเล็ก ๆ ใส่เครื่องเยอะ พวกผักดับคาว แต่หอยไม่ได้ลวกมั้งคะ เหมือนจะเป็นหอยสด ไม่เผ็ดมาก กินไปได้กลิ่นสมุนไพร อร่อยดี

สรุป
อาหารผ่าน ค่าเสียหายรวมข้าวสวย 1 จาน น้ำแข็ง น้ำดื่ม อยู่ที่ 534 บาท ถือว่ากลาง ๆ ถ้าไม่เน้นว่าต้องแซ่บอีสานจ๋า อยากกินแซ่บสวย ๆ ก็เชิญได้จ้า